द फैमिली मैन
द फैमिली मैन राज निदिमोरु और कृष्णा डीके द्वारा बनाई गई प्राइम वीडियो पर एक भारतीय हिंदी-भाषा की एक्शन थ्रिलर वेब टेलीविजन श्रृंखला है, जिसमें मनोज बाजपेयी और प्रियामणि मुख्य किरदार में है। यह श्रृंखला एक मध्यम वर्गीय व्यक्ति के ऊपर आधारित है जो गुप्त रूप से गुप्तचर अधिकारी के रूप में काम करता है। इस श्रृंखला की घोषणा जून 2018 में की गई थी और इसे जुलाई 2018 में लॉस एंजिल्स में आयोजित टेलीविज़न क्रिटिक्स एसोसिएशन के ग्रीष्मकालीन प्रेस टूर में प्रदर्शित किया गया। सितंबर 2019 में प्राइम वीडियो पर फैमिली मैन का प्रीमियर हुआ। श्रृंखला को 2 और सत्रों के लिए नवीनीकृत किया गया है। सीजन 2 के लिए फिल्मांकन नवंबर 2019 में शुरू हुआ और इसे 12 फरवरी 2021 को प्रसारित किया जाना तय था। कोविड महामारी के चलते इसे प्रसारित करने का समय आगे बढ़ा दिया गया. अब इसके मई २०२१ में आने की सम्भावना है.